开三面网赋（以仁圣之道开三面为韵）
何频瑜 (Tang)
汤既有殷。圣德日新。敬畋游必因于无事。取禽兽不为乎资身。于是设无私之网。当去杀之辰。加一目而虽期于用。开三面而盖取诸仁。乃言曰。遂尔之性。启予有圣。悲罗者之所重伤。诏虞人悉除其令。恢恢虽设。不为四校之防。荡荡无疑。必遂三驱之命。是用施诸大麓。祝以嘉辞。举数隅而罔烦曲取。当直道而岂假周维。故得兽安狂顾。鸟释危疑。弗虑弗图。自乐已生者足矣。若亡若存。不用吾命者絷之。当夫蒐狩有常。稼苗是宝。将遂乎驱逐。岂烦乎穷讨。所以释从禽之利。以绝一源。解竟野之罟。欲穷诸道。遂得行无所阻。物不怀猜。念偫生而东西必遂。嘉众路而远近咸开。弱羽飞空。未见触丝之患。微行走地。曾无系足之哀。故曰圣道克美。深仁及此。虽有畋猎而无荒。虽有罝罘而必弛。所以冠百王而不怍。历万祀而无惭。正其德而惟守一。用其网而必去三。芳随事远。化与恩覃。则里革断罟之心。庶修遗美。西巴放麛之感。足继清谈。今天子意在蒐田。志清郊甸。庖羲之网屡设。成汤之心未变。已焉哉。谁能述三代之所兴。庶可垂永于南面。